Anno Domini millesimo trecentesimo octavo statuta sunt haec apud Cistercium tempore Capituli generalis. 1.  In primis, ne Ordinis nostri tam praeclarus et tam famosus status obfuscetur ex receptione villium personarum et defectum patientium in natalibus, generale Capitulum inhibet, in quantum potest, ne alias de cetero quis in Ordine admittatur ad habitum monachilem, nisi constiterit ipsum de legitimo matrimonio procreatum, absque generalis Capituli licentia speciali ; patres abbates de hoc in suis visitationibus inquirant diligenter, et si tales receptos invenerint, eiicere non omittant. 2.  Item, licet animarum zelum habentes omnibus prodesse debeant ex affectu, expedit tamen ut puritati conscientiae non desit iudicium rationis, generale Capitulum considerans iniquum fore quemquam de sua malitia commodum reportare, ordinat et diffinit ut abbates et abbatissae, exigentibus suis demeritis, depositi vel metu poenae cedentes, in omnibus ceteris conventualibus adaequentur nec aliqua gaudeant gratia speciali quae bene meritis ratione praevia est concessa. 3.  Item, ut suspicionis et murmuris materia et damnificandi abbatias occasio subtrahatur, sic generale Capitulum duxit ordinandum, quod in omnibus abbatiis Ordinis sit unus vel duo fideles bursarii deputati, qui redditus ipsius abbatiae recipiant, custodiant atque tradant, et hoc patres abbates in suis visitationibus tam in abbatiis monachorum quam monialium faciant diligentius observari. 4.  Item, quia rerum efficax experientia edocet quantis sit Ordo subiectus dispendiis, quod praesentis temporis discrimina manifestant, generale Capitulum opportuno hiis volens occurrere remedio, ordinat et diffinit ut dominus Cistercii cum quatuor primis abbatibus ad obviandum praedictis aciem suae intentionis dirigant et pro solutione debitorum, ac pro impetrandis conservatoriis privilegiorum perpetuis, nec non etiam libertatibus Ordinis defendendis, similem contributionem imponant abbatiis Ordinis universi, praecipiens abbatibus de regno Franciae et circa montana usque ad Renum, ut summas sibi impositas a patribus, cum residua parte praeteritae contributionis non soluta, in locis ab eisdem patribus deputandis infra instans Pascha solvere teneantur. Alioquin a gradu altaris simpliciter sint suspensi ; ceteri vero abbates sequenti Capitulo non differant solvere summas ipsos contingentes, adiecta praeterita contributionis parte residua similiter non soluta, alioquin poenae supradictae sint subiecti. Priores nihilominus, subpriores, cellerarii, bursarii abbatum negligentium solvere praenotata, a suis officiis ipso facto pro depositis habeantur. 5.  Item, periculoso et detestabili statui quorumdam capellanorum monialium, qui extra septa monasteriorum Ordinis carnibus utuntur, in opprobrium et scandalum plurimorum, generale Capitulum obviare desiderans, ordinat et diffinit ut dicti capellani a tali corruptela abstineant, alioquin dictum Capitulum denuntiat eos poenis in diffinitione praeterita contra tales editis simpliciter subiacere, nonobstante quod iidem capellani a personis Ordinis in habitu sint distincti. 6.  Item dispersio conventuum Bohemiae, *etc. ut in stat.* 8 *ann. praeced.* 7.  Item, abbatibus de Bohemia *etc. ut in stat.* 9 *ann. praeced.* 8.  Antiquam patrum laudanda sollertia, etc. ibi dicitur quod [Cap. gen.] ordinat et diffinit ut monachi saeculares ecclesias seu capellas officiantes secundum praeteritae diffinitionis statutum infra tempus duorum mensium, ad propria revertantur monasteria, alioquin a participio Ordinis se noverint esse exclusos. Abbates etiam praecipit extra stallum per quadraginta dies remanere, qui eosdem ad propria neglexerint revocare. 